La façana té una llargada d'uns 15 metres i està orientada a l'oest. A la planta baixa s'obren dos portals d'arc de mig punt adovellats; el més ample i alt està centrat en la façana, mentre que l'altre queda a l'esquerra i a la clau té un relleu d'una creu emmarcada en dos cercles concèntrics. Al primer pis s'obren tres finestres allindades i la central, més gran que les laterals, està emmarcada per motllures i la decora un guardapols. A les golfes s'obren finestres de petites dimensions per ventilar.